b"\n_START_ARTICLE_\nNapolit\xc3\xa0\n_START_SECTION_\nOrigen\n_START_PARAGRAPH_\nCom totes les lleng\xc3\xbces rom\xc3\xa0niques, el napolit\xc3\xa0 deriva del llat\xc3\xad. Tamb\xc3\xa9 s'han suposat reminisc\xc3\xa8ncies de l'osc\xc3\xa0 i del grec, parlat a N\xc3\xa0pols fins als segles II-III dC._NEWLINE_En el curs de la seva hist\xc3\xb2ria, el napolit\xc3\xa0 ha estat influenciat pels pobles que han habitat o dominat la Camp\xc3\xa0nia i la It\xc3\xa0lia centremeridional: els colons grecs, els comerciants bizantins en l'\xc3\xa8poca del ducat de N\xc3\xa0pols (fins al segle IX) i, en \xc3\xa8poques m\xc3\xa9s recents, els normands, els francesos, els espanyols i fins i tot els estatunidencs, que durant la Segona Guerra mundial i la conseg\xc3\xbcent ocupaci\xc3\xb3 de N\xc3\xa0pols, hi han contribu\xc3\xaft amb algun vocable._NEWLINE_Sota la corona d'Arag\xc3\xb3, el napolit\xc3\xa0 va ser proposat com a idioma de l'administraci\xc3\xb3, sense imposar mai l'aragon\xc3\xa8s o el catal\xc3\xa0, per\xc3\xb2 l'intent va fracassar amb la deposici\xc3\xb3 de Frederic III de N\xc3\xa0pols (1501) i el comen\xc3\xa7ament del virregnat. A la primera meitat del segle XIX, al Regne de les Dues Sic\xc3\xadlies s'usava de facto l'itali\xc3\xa0 com a idioma administratiu i literari, aix\xc3\xad que el napolit\xc3\xa0 mai va gaudir de la condici\xc3\xb3 de llengua oficial."